22. augusta 2014. godine

Otvoreno pismo za gospodin Lakshmi Mittal i Arcelor Mittal S.A.

Obraćamo Vam se ovim pismom jer Vaše djelovanje u vezi s bivšim logorom Omarska smatramo neprihvatljivim i potpuno nemoralnim. Kako nećete da odgovorite na naša prethodna pisma koja su slali naši pravnici iz Freshfields Bruckhaus Deringer iz Londona, nalazimo da je otvoreno pismo jedini mogući način da privučemo Vašu pažnju.

Iako znamo da ste svjesni ovih činjenica, ipak bismo Vas podsjetili da je Omarska jedan od najozloglašenijih koncentracionih logora na evropskom tlu od Drugog svjetskog rata u kojem su se tokom nekoliko mjeseci u ljeto 1992. godine desila monstruozna smaknuća, fizička, psihološka i seksualna mučenja, i masovna ubistva. Također bismo Vas željeli podsjetiti da je više od 700 mještana prijedorske opštine nesrpske nacionalnosti ubijeno upravo u tom logoru. Imajući u vidu ove činjenice, željeli bismo Vas dalje podsjetiti na obećanja Vaše kompanije i dogovore s nama u svojstvu bivših logoraša i aktivista.

ArcelorMittal S.A. je 14. januara 2005. godine dao usmenu saglasnost da će Bijela kuća u Omarskoj koja je korištena kao objekat za mučenje i u kojoj su mnogi logoraši izgubili živote ostati netaknuta i nepromijenjena. Ispred ArcelorMittala S.A. je, tokom istog tog sastanka, izvršni direktor za Evropu Roeland Baan, a kojem su ispred Fondacije Optimisti 2004 i drugih organizacija iz Bosne i Hercegovine prisustvovali Satko Mujagić i Sten Fierant dao obećanje da će pristup, odnosno ulazak u bivši logor biti dozvoljen u svaka doba. Štaviše, ArcelorMittal S.A. je tokom pres-konferencije održane u Banjoj Luci 1. decembra 2005 izjavio da će u Omarskoj biti izgrađen memorijalni centar finansiran sredstvima ArcelorMittala S.A. na 34 jutra zemlje iza i oko Bijele kuće.
Međutim, unutrašnjost Bijele kuće je prekrečena i na taj način su dokazi o počinjenim ratnim zločinima pokriveni i prikriveni. Štaviše, obećanje o slobodnom pristupu je naknadno promijenjeno putem emaila u kojem je rečeno da će ulazak biti dozvoljen samo na dva datuma komemoracije, 24. maja i 6. avgusta, dok će posjete drugim danima biti dopuštene na blagovremeno podnešen zahtjev. Isto tako, gotovo deset godina kasnije, u Omarskoj ne postoji ništa da nagovijesti činjenicu da se Omarska koristila kao logor, a kamoli da je izgradjen memorijalni centar.

Umjesto toga, zadnjih godina aktivisti redovno nailaze na sabotaže i zabrane komemoracija u Omarskoj kako od strane ArcelorMittala S.A. tako i od strane lokalnih organa vlasti koji djelima, provokacijama i negiranjem genocida počinjenog u Prijedoru jasno pristaju uz nacionalističku ideologiju iz 1992. godine koja je odgovorna za nezamislive horore poput Omarske prvenstveno sa svojim vođama kao što su Radovan Karadžić i Ratko Mladić kojima se trenutno u Hagu sudi po optužbama za genocid.

Jedan od primjera učešća Arcelor Mittala u sabotažama i zabranama komemorativnih skupova jeste nedozvoljavanje pristupa grupi aktivista *Četiri lica Omarske* iz Beograda pod vođstvom Milice Tomić, zajedno sa profesorom Eyalom Weizmannom i njegovim saradnicima sa Goldsmith univerziteta iz Londona 14. aprila 2012. godine.

Još jedan primjer je sprečavanje predsjednika Međunarodnog krivičnog suda za bivšu Jugoslaviju, g. Teodora Merona, koji je lično preživio Holokaust, da uđe 26. novembra 2013. godine u glavnu zgradu bivšeg logora.

Ove godine, Oružane snage Bosne i Hercegovine su spriječene da uđu u bivši logor kako bi odale počasti svojim prisustvom tokom godišnje komemoracije 6. avgusta 2014. godine. Ovog ljeta, isti elitni skvadron je bio prisutan na komemoraciji održanoj u bivšem logoru Keraterm 24. jula i na lokaciji masovne grobnice Hrastova Glavica 5. avgusta, obe lokacije u prijedorskoj regiji. Međutim, pristup im je bio onemogućen kako bi ih se spriječilo da se u Omarskoj pridruže bivšim logorašima, preživjelim članovima porodica, međunarodnim studentima, gostima i aktivistima iz različitih zemalja, te nekolicini medijskih kuća.

Vrlo smo zbunjeni djelovanjem i motivima Arcelor Mittala S.A. Ukoliko ArcelorMittal S.A. nije direktno odgovoran za ove zabrane, onda se pitamo kako to jedna od najvećih multinacionalnih kompanija može dozvoliti da im se ime povlači po nastavljenom, bezoružanom, procesu genocida u Prijedoru u kojem je uskraćivanje pristupa logoru zadnja faza istog?

Ovo je već otišlo toliko daleko da Vam se ne obracamo više tek kao dotični bivši logoraši, aktivisti, i stanovnici opštine Prijedor, nego također i zabrinuti ljudi koji svakodnevno zapažaju ludilo nacionalizma u svom vrhuncu i pasivnost međunarodnih aktera u pogledu istog. Slogan Vaše kompanije *preobražavajući sutrašnjicu* (engl. *transforming tomorrow*) postaje donekle upitan u tom smislu pošto Vi direktno, ili indirektno, podržavate tekuća dešavanja, opisana u prethodnom tekstu. Vaši motivi, razlozi, i moralno stajalište su također veoma upitni, i mi smatramo da je vaša uloga u ovoj priči postala sramotna.

Željeli bismo čuti Vaš komentar na objelodanjena dešavanja, i još jednom bismo Vas željeli pozvati na sastanak što je moguće prije, u Prijedoru ili ako Vam je teško posjetiti nas – mi bismo mogli doći da se sastanemo s Vama u vašem sjedištu bilo u Luksemburgu ili u Londonu, da porazgovaramo o realizaciji vaših obećanja i dogovora.

Unaprijed se radujemo Vašem otvorenom odgovoru,

Satko Mujagić i Azra Muranović u ime grupe Čuvari Omarske (preko 10.000 članova)

Jasmin Mesković u ime Saveza Logoraša u Bosni i Hercegovini

Mirsad Duratović I Sudbin Musić u ime Udruženja Logoraša Prijedor ‘92

Sabahudin Garibović u ime Udruženja Logoraša Kozarac

Pismo podrzano od:

Goran Zorić i Nikola Kuridža u ime Udruženja Mladih ’KVART’, Prijedor, Bosna I Hercegovina

Radna Grupa Četiri Lica Omarske, Beograd, Srbija

Behzad Čirkin, poslanik u Narodnoj Skusptini Republike Srpske, Bosna I Hercegovina

Fikret Alić bivsi logoras Keraterma i Trnopolja ciji su snimci doveli do raspustanja logora Keraterm i Omarska, kao i osnivanja Medjunarodnog krivicnog Tribunala u Den Hagu

Murat Tahirović u ime Udruzenja Zrtava I Svjedoka genocida, Bosnia i Herzegovina

Mirsad Tokača, Istrazivacko Dokumentacioni Centar, Sarajevo, Bosna i Hercegovina

Dr. Susan Schuppli, Senior Istrazivac & Koordinator u Centru za Forenzicku Arhitekturu Goldsmiths Univerziet London, Velika Britanija

Dr. Marko Attila Hoare, Fakultet Umjetnosti i Drustvenih Nauka,

Kingston Univerzitet, London, Velika Britanija

Dr. David Pettigrew, Profesor Filozofije Southern CT State University

Clan Upravnog odbora Univerziteta Yale “Program Genocid studija”

Clan uprave Bosansko Americkog Instituta za Genocid, Chicago, Ilinois

i Medjunarodnog tima strucnjaka Instituta za Istrazivanje Genocida, Kanada.

Sten Fierant, bivsi clan upravnog odbora Fondacije Optimisti 2004, Holandija

Geerlof de Moojj, osvajac nagrade Kraljevske Akademije Nauka 2013 za esej:” Genocid u Bosni I Hercegovini”, Holandija

Amir Jatić u ime Platforma BiH, krovna organizacija udruzenja Bosanaca i Hercegovaca u Holandiji

Emir Ramić u ime Instituta za Istrazivanje Genocida, Kanada

Sanja Seferović Drnovšek , J.D. and Ed.M

Predsjednik Bosansko Americki Institut za Genocid I Edukaciju

Clan Komisije za Holokaust i Genocid drzave Ilinois, Sjedinjene Americke Drzave

Dr. Hariz Halilović, naucnik o pitanjima genocida i autor knjige "Mjesta bola" (Berghahn, 2013). Monash Univerzitet, Melbourne, Australija.

Ajla Delkić, Izvrsni direktor Savjetodavnog Vijeca za Bosnu I Hercegovinu, Washington D.C., Sjedinjene Americke Drzave

Chris Keulemans, novinar i autor: “*Omarska 15 godina kasnije”, Amsterdam, Holandija*

Prof. Dr. Dzemal Sokolović

Prof. dr. Lada Sadiković, Fakultet za Kriminologiju, Kriminalistiku i Sigurnosne studije, Univerzitet Sarajevo, Bosna I Hercegovina